62019TJ0169_RES
Predmet T-169/19
Style & Taste, SL
protiv
Ureda Europske unije za intelektualno vlasništvo
Presuda Općeg suda (deseto prošireno vijeće) od 2. lipnja 2021.
„Žig Europske unije – Postupak za proglašavanje žiga ništavim – Figurativni žig Europske unije koji prikazuje igrača pola – Raniji nacionalni dizajn – Relativni razlog ništavosti – Članak 52. stavak 2. točka (d) Uredbe (EZ) br. 40/94 (koji je postao članak 60. stavak 2. točka (d) Uredbe (EU) 2017/1001)”
Žig Europske unije – Odricanje, opoziv i ništavost – Relativni razlozi ništavosti – Uporaba žiga koja može biti zabranjena na temelju drugog ranijeg prava – Pravo industrijskog vlasništva – Figurativni žig koji prikazuje igrača pola – Raniji nacionalni dizajn
(Uredba Vijeća br. 40/94, čl. 52. st. 2. t. (d))
(t. 25.-32.)
Kratak prikaz
Nakon prijave podnesene 29. rujna 2004. Uredu Europske unije za intelektualno vlasništvo (EUIPO), društvo The Polo/Lauren Company LP ishodilo je registraciju figurativnog znaka koji prikazuje igrača pola kao žiga Europske unije. Žig je registriran 3. studenoga 2005.
Društvo Style & Taste, SL 23. veljače 2016. podnijelo je zahtjev za proglašavanje osporavanog žiga ništavim na temelju članka 52. stavka 2. točke (d) Uredbe br. 40/94 (
1
), prema kojem se žig Europske unije proglašava ništavim kad se uporaba tog žiga može zabraniti na temelju ranijeg prava industrijskog vlasništva (
2
). U prilog svojem zahtjevu za proglašavanje ništavosti pozvalo se na španjolski dizajn registriran 4. ožujka 1997.
Budući da je njegov zahtjev za proglašavanje ništavosti odbijen odlukom petog žalbenog vijeća EUIPO-a od 7. siječnja 2019. jer je registracija ranijeg dizajna istekla 22. svibnja 2017., društvo Style & Taste Općem sudu podnijelo je tužbu za poništenje te odluke.
U svojoj presudi Opći sud po prvi put je utvrdio da zahtjev za proglašavanje žiga Europske unije ništavim na temelju članka 52. stavka 2. Uredbe br. 40/94 treba odbiti ako na dan kada EUIPO odlučuje o tom zahtjevu više nisu ispunjeni uvjeti za zabranu uporabe tog žiga. Stoga je odbio tužbu.
Ocjena Općeg suda
Opći sud najprije podsjeća da odredbe Uredbe br. 40/94 treba tumačiti s obzirom na načelo prvenstva na temelju kojeg ranije pravo ima prednost pred kasnije registriranim žigovima.
Nadalje, Opći sud ističe, s jedne strane, da uporaba tog članka 52. Uredbe br. 40/94 znači da EUIPO mora provjeriti jesu li uvjeti za proglašavanje žiga Europske unije ništavim na temelju te odredbe ispunjeni na dan donošenja odluke o zahtjevu za proglašavanje žiga ništavim. S druge strane, Opći sud ističe da iz strukture drugih odredaba Uredbe br. 40/94 koje se odnose na relativne razloge ništavosti, a osobito iz njezina članka 56. stavka 2., proizlazi da zahtjev za proglašavanje žiga ništavim treba odbiti ako se sa sigurnošću utvrdi da je sukob s ranijim žigom Europske unije prestao po završetku postupka za proglašavanje žiga ništavim.
Slijedom toga, Opći sud smatra da nositelj ranijeg prava industrijskog vlasništva iz članka 52. stavka 2. točke (d) Uredbe br. 40/94 mora dokazati da može zabraniti uporabu spornog žiga Europske unije ne samo na datum podnošenja prijave ili datum prava prvenstva tog žiga, nego i na datum odlučivanja EUIPO-a o zahtjevu za proglašavanje žiga ništavim. U ovom slučaju Opći sud utvrđuje da društvo Style & Taste nije ni tvrdilo ni a fortiori dokazalo da je, u skladu sa španjolskim pravom, bilo moguće zabraniti uporabu žiga Europske unije na temelju španjolskog dizajna čija je registracija istekla. Slijedom toga, smatra da se uporaba osporavanog žiga ne može više zabraniti na temelju ranijeg dizajna na koji se poziva društvo Style & Taste na dan donošenja pobijane odluke.
(
1
)	Uredba Vijeća (EZ) br. 40/94 od 20. prosinca 1993. o žigu Zajednice (SL 1994., L 11, str. 1.), kako je izmijenjena (zamijenjena Uredbom Vijeća (EZ) br. 207/2009 od 26. veljače 2009. o žigu Zajednice (SL 2009., L 78, str. 1.) (SL, posebno izdanje na hrvatskom jeziku, poglavlje 17., svezak 1., str. 226.)), kako je izmijenjena, te i ona sama zamijenjena Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije (SL 2017., L 154, str. 1.).
(
2
)	Članak 52. stavak 2. točka (d) Uredbe br. 40/94 (koji je postao članak 60. stavak 2. točka (d) Uredbe 2017/1001).